MANNEN RAMMET AV KREFT: Karita Bekkemellom og hennes mann Stein Røsberg - her fotografert på Stortingets avslutningsfest på Akershus slott i fjor sommer - betalte for å slippe å vente på en CT-undersøkelse da mannen ble syk. Foto: ESPEN BRAATA

- En feil at Bekkemellems ektemann havnet i kreftkø

Karita Bekkemellems ektemann, Stein Røsberg, hadde krav på høyeste prioritet til kreftundersøkelsen.

8. juni 2010

Artikkelen er over ti år gammel

Helseminister Anne-Grete Strøm-Erichsen slår krystallklart fast at det var feil å la Røsberg vente i kø for å få en CT-undersøkelse for det offentliges regning:

- Jeg er veldig opptatt av at kreftpasienter skal få rask og kvalifisert hjelp så raskt som mulig, skriver Strøm-Erichsen i en tekstmelding til VG.

I VG i går fortalte Karita Bekkemellem og Stein Røsberg om da han havnet i kø med seks ukers ventetid etter å ha fått sterke smerter i magen. Røsberg og Bekkemellem bestemte seg for å ta regningen selv for undersøkelsen, for å komme seg forbi køen av henviste pasienter for skattebetalernes regning.

Det kan ha reddet hans liv. Før de seks ukene hadde gått, var Røsberg operert for tykktarmskreft.

Tre uker

Det er uklart hvorfor Stein Røsberg overhodet havnet i en kø han slett ikke skulle stå i, om reglene var fulgt til punkt og prikke.

Ifølge Anne-Grete Strøm-Erichsen har han, ut fra den såkalte prioriteringsveilederen, krav på hjelp innen tre uker med de symptomene som Røsberg og Bekkemellem beskrev i VG i går.

- Men avhengig av situasjonen, skal dette gjøres innenfor en kortere tidsramme, uttaler hun.

Tom Asp, toppsjef i diagnoseselskapet Unilabs i Norge, er like krystallklar som helseministeren:

- Er det mistanke om kreft, da er det øyeblikkelig hjelp. De pasientene vil kunne få time samme dag eller dagen etter for trygdens regning. Selv om mange må vente to-tre-fire, kanskje opp til seks uker, sier Asp.

I Helse Sør-Øst bekrefter viseadministrerende direktør Bård Lilleeng at mulige kreftpasienter skal prioriteres:

- Både de private instituttene og sykehusenes røntgenavdelinger har dessuten plikt til å opplyse pasientene om alternative tilbud, privat eller offentlig, med kortere ventetider, dersom ventetiden er lang, sier Lilleeng.

Publisert: 08.06.10 kl. 08:52

Mer om Helse Sykehus